กสิกรไทยลุยลงทุนฟินเทคเต็มตัว
กสิกรไทยเปิดตัวบริษัท บีคอน เวนเจอร์ แคปิทัล รุกลงทุนในสตาร์ทอัพ ตั้งเป้าปี 60 ลงทุนโดยตรง 3 – 5 แห่ง และลงทุนผ่านกองทุน 2 – 3 แห่ง
7 มิ.ย. 2560

กสิกรไทยเปิดตัวบริษัท บีคอน เวนเจอร์ แคปิทัล รุกลงทุนในสตาร์ทอัพ ตั้งเป้าปี 60 ลงทุนโดยตรง 3 – 5 แห่ง และลงทุนผ่านกองทุน 2 – 3 แห่งน.ส.ขัตติยา อินทรวิชัย กรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยได้จัดตั้ง บริษัท บีคอน เวนเจอร์ แคปิทัล (Beacon VC) โดยธนาคารถือหุ้น 100% มีวงเงินลงทุนเริ่มต้น 1,000 ล้านบาท ภายใต้นโยบายการลงทุน 2 รูปแบบ ได้แก่ การลงทุนโดยตรง (Direct Investment) ทั้งสตาร์ทอัพไทยและต่างประเทศ และการลงทุนผ่านกองทุนเงินร่วมลงทุน (Venture Capital Fund) โดยมีนายธนพงษ์ ณ ระนอง เป็นกรรมการผู้จัดการ ทั้งนี้ กลยุทธ์ธนาคารจะเชื่อมโยง 3 หน่วยงาน คือ สายงานพัฒนาดิจิทัลแบงก์ของธนาคาร บริษัทกสิกร บิสิเนส-เทคโนโลยี กรุ๊ป (เคบีทีจี) และบริษัทบีคอน เวนเจอร์ แคปิทัล เข้าด้วยกันภายใต้แนวคิด The Next Building Block  เติมเต็มให้ระบบนิเวศน์สมบูรณ์ผลักดันให้สตาร์ทอัพเติบโต มั่นคง และนำความยั่งยืนมาสู่ธนาคาร ซึ่งการจัดตั้งบริษัท บีคอน เวนเจอร์ แคปิทัล เป็นส่วนหนึ่งในแผนยุทธศาสตร์ของการดำเนินธุรกิจ เพื่อสร้างความสามารถในการแข่งขันเชิงกลยุทธ์ด้านดิจิทัล "ที่ผ่านมาธนาคารได้ก่อตั้งบริษัทลูก เคบีทีจี เพื่อมุ่งคิดค้นนวัตกรรม ร่วมกับพันธมิตรทางเทคโนโลยี และจับมือฟินเทคและเทคสตาร์ทอัพสร้างนวัตกรรมทางการเงินรองรับดิจิทัล แบงกิ้งที่เติบโตแบบก้าวกระโดด  และล่าสุดธนาคารแห่งประเทศไทยได้อนุมัติให้ เคบีทีจี เข้าร่วมทดสอบบริการการเงินรูปแบบใหม่ในแซนด์บ็อกซ์เป็นรายแรก เป็นบล็อกเชนมาใช้พิจารณาออกหนังสือค้ำประกันให้ลูกค้า" น.ส.ขัตติยา กล่าวนายธนพงษ์  ณ ระนอง กรรมการผู้จัดการ บริษัท บีคอน เวนเจอร์ แคปิทัล กล่าวว่า ในปี 2560 มีแผนการลงทุนโดยตรงในฟินเทคสตาร์ทอัพประมาณ 3–5 แห่ง และลงทุนผ่านกองทุนเงินร่วมลงทุนประมาณ 2–3 แห่ง ล่าสุดได้ร่วมลงทุนในบริษัท โฟวล์แอคเค้าท์ (FlowAccount) สตาร์ทอัพสัญชาติไทย โดยเป็นผู้ลงทุนหลัก (Lead Investor) พร้อมกับนักลงทุนอื่นอีก 3 ราย  นอกจากนี้ได้ลงทุนผ่านกองทุน  Dymon Asia ของสิงคโปร์ ที่เน้นด้านฟินเทคโดยเฉพาะ อีกทั้งกำลังดำเนินการอีก 2 ดีล รวมมูลค่าการลงทุนทั้งหมดกว่า 200 ล้านบาท"FlowAccount เป็นพันธมิตรทางธุรกิจกับธนาคารอยู่แล้ว มีความเชี่ยวชาญในการพัฒนาระบบจัดการบัญชีของเอสเอ็มอี เชื่อมข้อมูลบัญชีของบริษัทเข้ากับบัญชีเงินฝากที่ธนาคาร และบริการธนาคารทางมือถือสำหรับนิติบุคคล (K-PLUS SME) ได้ด้วย จึงเป็นความร่วมมือที่ลงตัวทั้งธนาคาร ลูกค้า และบริษัทที่เป็นสตาร์ทอัพ" นายธนพงษ์ กล่าว